Drastiese afname in reserviste 'kommerwekkend' | Maroela Media
Die getal reserviste wat die Suid-Afrikaanse Polisiediens (SAPD) in polisiekantore landwyd help, het in agt jaar met 82% afgeneem, blyk uit 'n antwoord op 'n vraag van die DA in die parlement.
Die DA-LP Dianne Kohler Barnard het Donderdag gesê die kwynende teenwoordigheid van reserviste is kommerwekkend in die lig daarvan dat daar net een polisiebeampte vir elke 375 mense in Suid-Afrika teen einde Maart vanjaar was.
"In 2010 was daar 63 592 reserviste wat ingespan is om polisiekantore te beman aangesien alle polisiebeamptes op straat was om die duisende besoekers aan die Fifa-Sokkerwêreldbekertoernooi te beveilig," het Kohler Barnard gesê.
"'n Jaar later is 'n moratorium op die aanvaarding van reserviste geplaas. Die beleid is verander, wat 70% van die bestaande ervare en toegewyde lede uitgesluit het – en nou, agt jaar later, het die getal tot 11 015 gedaal."
Ondanks die bevolkingstoename in die afgelope vyf jaar is die getal polisiebeamptes in die land dus die laagste in die vyfjaartydperk. Daar is kwalik nog 'n polisiekantoor te kry met meer as 'n handjievol aktiewe reserviste wat lang ure werk tot die land se voordeel, sonder dat hulle die belastingbetaler 'n sent kos.
Aangesien die polisie swoeg om die land se hoë misdaadvoorkoms te beheer, behoort reserviste verwelkom te word aangesien hulle 'n lewensbelangrike bydrae lewer om die polisiediens te ondersteun.
"Plattelandse gemeenskappe word benadeel deur 'n tekort aan polisiëring," het Kohler Barnard gesê. "Daarom het die DA reeds meermale gevra dat Landelike Veiligheidseenhede ingestel word. Die skerp afname in die getal reserviste beteken dat Suid-Afrikaners en plaasgemeenskappe veral in vrees leef. Terselfdertyd word so baie van ons SAPD-lede verwag dat hulle nie anders kan nie as om tekort te skiet."
Sy sê haar party het 'n plan om landelike veiligheid te verbeter en die SAPD reg te ruk om te verseker die diens kan misdaad bestry en Suid-Afrikaanse burgers beskerm. "Weens die ongeërgdheid van die ANC-regering het misdaad dermate toegeneem dat nog 57 van ons elke liewe dag vermoor word."
Ek was voorheen n Polisie reservis met die rang van sersant maar mies bedanj agv werksdruk. Ek het al die kursesse voltooi. Huidiglik werk ek as n ondersoek beampte vir n busmaatskappy. Ek is ook n opgeleide dwelm en perlemoen hond hanteerder en wou weer my dienste by die Polisie aanbied. Wat was hul antwoord. Jy is te oud. Wat het ouderdom te doen met kundigheid en kennis? Wys jou hoe pateties die Polisie se denke en besluitneming is. Eks baie teleurgesteld.
Nadat al die "Chiefs" betaal is is daar nie geld om meer beamptes te betaal om die publiek behulpsaam te wees nie.
My dogter het aansoek gedoen om by die mag aantesliut en hul het gese hul soek noek nie mense nie. Nou werk sy by n sekerheid firma